|  |
| --- |
| **Ülevaade koolide hoolekogude tegevusest 2015/16. õppeaastal** |

Vastavalt põhikooli- ja gümnaasiumiseaduse § 73 lõikele 1 moodustab hoolekogu ja kehtestab selle töökorra kooli pidaja. Tartu Linnavolikogu kooli pidajana on vastava volitusnormi realiseerinud 10. veebruari 2011. a määrusega nr 31 „Hoolekogu moodustamise ja tegutsemise kord”.

Hoolekogu on alaliselt tegutsev organ, kelle ülesanne on kooli õpilaste, õpetajate, kooli pidaja, õpilaste vanemate, vilistlaste ja kooli toetavate organisatsioonide ühistegevus õppe ja kasvatuse suunamisel, planeerimisel ja jälgimisel ning õppeks ja kasvatuseks paremate tingimuste loomine.

Tartu munitsipaalkoolides toimus 2015/16. õppeaastal 93 hoolekogu koosolekut, sh 19 e-koosolekut. Vastavalt põhikooli- ja gümnaasiumiseaduse § 73 lõikele 9 toimuvad hoolekogu koosolekud õppeaasta kestel vähemalt üks kord nelja kuu jooksul. St õppeaasta jooksul peab toimuma vähemalt kolm hoolekogu koosolekut. Kahes koolis on toimunud õppeaastas vaid kaks hoolekogu koosolekut - Tartu Maarja Koolis ja Tartu Täiskasvanute Gümnaasiumis. Kõige sagedamini on hoolekogu käinud koos Tartu Kesklinna Koolis (8 koosolekut), Tartu Aleksander Puškini Koolis ja Tartu Kristjan Petersoni Gümnaasiumis (7 koosolekut). Tavaliselt on toimunud 3-5 koosolekut. Kogu statistika on toodud aruande lisaks olevas failis.

Kõikide koolide hoolekogudesse kuuluvad linna esindajatena Tartu Linnavolikogu liikmed. Neist 15 esindajat osales kas kõigil (Raimond Tamm, Toomas Tein ja Tõnu Ints; ainult ühelt koosolekult on puudunud Veljo Ipits, Toomas Kapp, Roman Mugur, Artjom Suvorov ja Senta Ellinor Michelson) või vähemalt pooltel koosolekutest. Volikogu liikmed Olev Raju ja Martin Parmas ei osalenud ühelgi koosolekul.

Vastavalt Tartu Linnavolikogu poolt oma 10. veebruari 2011. a määrusega nr 31 kehtestatud „Hoolekogu moodustamise ja tegutsemise kord” § 19 lõikele 5 on hoolekogu otsustusvõimeline, kui koosolekul osaleb vähemalt kaks kolmandikku hoolekogu liikmetest. Tartu munitsipaalkoolide hoolekogude koosolekutest 71 toimusid nõutud kvoorumiga, kvoorumita toimus 22 koosolekut (23,66% kõigist koosolekutest). Võrreldes eelmise aruandeperioodiga on hoolekogude koosolekute üldarv tõusnud (11 koosolekut rohkem), kuid kvoorumita koosolekute arv on vähenenud viie võrra. Nõutud kvoorumita hoolekogu koosolekuid oli kõige rohkem Tartu Variku Koolis (5 koosolekust oli kvoorum ühel) ja Tartu Karlova Koolis (6 koosolekust oli kvoorum kahel). Kõik neli hoolekogu koosolekut toimusid ilma nõutud kvoorumita Tartu Tamme Koolis, kus seetõttu ka protokolle ei vormistatud, kuigi koos käidi ja koolielu puudutavate küsimuste üle arutati. Kümnes koolis oli kõikidel toimunud koosolekutel kvoorum koos ja hoolekogu otsustusvõimeline. Ilmselt võiks kaaluda volikogu poolt hoolekogu tegutsemise korras sätestatud koosseisust vähemalt 2/3 osalejate nõude viimist vähemalt poolele, et kogunenud koosolekud oleksid sagedamini otsustusvõimelised ning saaksid täita neile pandud ülesandeid.

Üldhariduskoolide hoolekogude ülesanded on toodud põhikooli- ja gümnaasiumiseaduses. Paljude koolide hoolekogud on väga hästi täitnud neile pandud ülesandeid ning olnud toeks kooli direktorile oluliste otsuste tegemise juures.

Neljateistkümne kooli hoolekogud osalesid aasta jooksul kas arengukava väljatöötamise protsessis või analüüsisid arengukava täitmist. Kooli õppekavaga seotud erinevaid teemasid arutasid kaheksa kooli hoolekogud. Kuue kooli hoolekogud on arutanud haridus- ja teadusministri poolt kehtestatud koolivaheaegadest erinevate koolivaheaegade kehtestamise üle ning nendest neljas koolis kehtestati hoolekogu ettepanekul käesolevaks õppeaastaks riiklikult kehtestatud vaheaegadest erinevad ajad. Kooli eelarvet on arutanud kümne kooli hoolekogu, mis on rohkem kui eelmisel aruandeperioodil. Samuti on koolide hoolekogud tegelenud koolide kodukordade, õpilaste õppeedukuse, gümnaasiumi ühiskatsete, sisehindamise korraldamise, erinevate tunnustuste määramise, kooli ürituste korraldamise jpm-ga.

Koolide hoolekogud on mõnede teemade puhul jõudnud järeldusele, et antud küsimuses peaks pöörduma Tartu linna esindajate poole. Aruande koostamise ajal hoolekogu protokollidega tutvumise käigus selgunud teemad ja nende lahendused on toodud aruande lisas.

Tartu Linnavalitsuse haridusosakonnal on saanud traditsiooniks kutsuda Tartu koolide hoolekogude esindajad paar korda aastas kokku. Jaanuaris 2016 toimus hoolekogude esindajatele koolitus Tartu Hansa Koolis, kus räägiti avatud õpperuumist ja selle kasutamise võimalustest, uutest koolide finantseerimisalustest, tutvustati portaali Haridussilm ning räägiti vanematekogude loomisest ja tegutsemisest. Kevadel kohtuti Tartu Forseliuse Koolis, kus arutati hoolekogu moodustamise ja tegutsemise korra uue redaktsiooni üle.